
A Lean management új megközelítése: a karcsú termelés szervezeti kultúrája

Mióta csak vállalatok léteznek, érdekes kutatási téma, hogy mi különböztet meg egymástól vállalatokat, mitől lesz két látszólag teljesen egyforma vállalat közül az egyik sikeres, míg a másik a csőd szélére kerül. Az utóbbi években, évtizedekben két megközelítés is kiemelkedik ezen kutatásokból. Az egyik a szervezeti kultúra hatása, a másik az új termelésmanagement módszerek.
A világszínvonalon is elismert nagyvállalatok legtöbbjénél felfedezték, hogy a siker elérésében nagy szerepe volt annak a különleges szervezeti légkörnek, mely a vállalatnál uralkodik. A szervezeti kultúra magában foglalja az alkalmazottakkal való bánásmódot, a vállalat alapvető értékeit, működésének irányultságát, a mindennapi élet és működés milyenségét.
Az új termelésmanagement módszerek közül legnagyobb ismertsége talán a lean managementnek van, dolgozatomban én is ezzel foglalkozom. Vállalatok rendkívüli pénzügyi megtérülést értek el vele, hatékonyságnövelő és minőségfejlesztő eszközei nagy sikerrel alkalmazhatóak, mára már iparágtól függetlenül, akár a szolgáltató iparban is, annak ellenére, hogy az alapjai egy termelő vállalat falain belül jöttek létre. Ugyanakkor sok cégnél komoly szervezeti és pénzügyi befektetés ellenére kudarcot vallott a meghonosítás.
Dolgozatom célja ezt a két koncepciót összekapcsolni, hiszen mindkettő a sikeres vállalat egyik sarokköve lehet, mégis kevés kutatás foglalkozik azzal, vajon hogyan kapcsolódnak egymáshoz. Legfőbb kutatási kérdésem, hogy vajon a szervezeti kultúra előzetes ismerete, felmérése segíthet-e abban, hogy a vállalat nagyobb valószínűséggel érjen el sikereket a lean management bevezetésében. A kultúra pontos feltérképezésével kaphatunk-e olyan információt vállalatunkról, amely aspektus figyelembe vétele hozzájárulhat egy olyan testre szabott bevezetési és alkalmazási módszertan kialakításához, mely valószínűbben vezet sikerhez, mint kudarchoz.
Ezt vizsgálva kapcsolatba léptem egy vállalattal, amely már három éve foglalkozik lean managementtel. Egyes eszközöket nagy sikerrel alkalmaznak, más eszközök bevezetése nem hozta a várt eredményt, így mindkét oldalról van tapasztalatuk. Egy szervezeti kultúrát felmérő kérdőívvel feltérképeztem a vállalati kultúrát, képet kaptam arról, mit várnak a „karcsú” termelés bevezetésétől, milyen volt a vállalatuk a kezdetekkor. Ezek után megpróbáltam a kultúra ismeretében magyarázatot találni arra, vajon mi különbség volt az egyes eszközök közt, mi döntötte el, hogy siker vagy csalódás lett belőle.



